b'\n_START_ARTICLE_\nGrad Podsreda\n_START_SECTION_\nArhitektura\n_START_PARAGRAPH_\nZgrajen je bil v prvi polovici 12. stoletja. Takrat je imel obi\xc4\x8dajno preprosto pravokotno zasnovo. Okoli leta 1180 je bil prizidan visok obrambni stolp, okoli 1220 ju\xc5\xbeni bivalni del ter okrog 1260 \xc5\xa1e kapelo. Dana\xc5\xa1njo podobo je dal gradu predvsem grof Sch\xc3\xb6nburg-Glauchau, zet kneza Werianda zu Windischgr\xc3\xa4tza v 19. stoletju. Grad so za\xc4\x8deli obnavljati leta 1983.\n_START_SECTION_\nZgodovina\n_START_PARAGRAPH_\nGrad je bil eden petih glavnih kr\xc5\xa1kih fevdov in sede\xc5\xbe pode\xc5\xbeelskega sodi\xc5\xa1\xc4\x8da. Grad je prvi\xc4\x8d omenjen leta 1213, kot Castrum Herberch, ko ga je Ortolf s Planine zapisal svoji \xc5\xbeeni Kiburgi s Ptuja. Podsre\xc5\xa1kim vitezom so sledili Ostrovrharji s Svibnega. Leta 1338 ga je Herman s Kranichberga prodal Frideriku \xc5\xbdovne\xc5\xa1kemu. \xc5\xa0kofje so grad redno potrjevali Celjskim grofom. Po njihovem izumrtju leta 1456, postane grad in gospo\xc5\xa1\xc4\x8dina de\xc5\xbeelnokne\xc5\xbeja last Habsbur\xc5\xbeanov. Leta 15151 so ga napadli in zavzeli uporni kmetje. Upravitelji gradu so se poslej pogosto menjavali, dokler ga leta 1617 ni kupil grof \xc5\xbdiga Tattenbach. V lasti njegovih potomcev je bil do leta 1848, ko je posest kupil knez Weriand zu Windischgr\xc3\xa4tz. Posest je ostala v lasti njegovih dedi\xc4\x8dev do konca druge svetovne vojne. Zahodno 450m od gradu je stal zaporni stolp (Turni\xc4\x8d), na katerem je bila stalna voja\xc5\xa1ka posadka. Prvotni podsred\xc5\xa1ki grad je neko\xc4\x8d stal na hribu (gradi\xc5\xa1\xc4\x8de), vzhodno od dana\xc5\xa1njega trga.'